http://www.thaigov.go.th

(โปรดตรวจสอบมติคณะรัฐมนตรีที่เป็นทางการจากสำนักเลขาธิการคณะรัฐมนตรีอีกครั้ง)

 วันนี้ 3 กรกฎาคม 2568 เวลา 13.00 น. นายสุริยะ จึงรุ่งเรืองกิจ รองนายกรัฐมนตรี และรัฐมนตรีว่าการกระทรวงคมนาคม รักษาราชการแทนนายกรัฐมนตรี  เป็นประธานการประชุมคณะรัฐมนตรี (ครม.) นัดพิเศษ ณ ห้องประชุม 501 ตึกบัญชาการ 1 ทำเนียบรัฐบาล ซึ่งสรุปสาระสำคัญดังนี้

|  |
| --- |
| **เศรษฐกิจ-สังคม** |

1. เรื่อง ขอยกเว้นการปฏิบัติตามมติคณะรัฐมนตรีเพื่อใช้ประโยชน์ในพื้นที่ป่าชายเลนสำหรับโครงการก่อสร้างทางหลวงหมายเลข 3702 ตอน บ้านบางควาย – บ้านเขาดิน (สะพานข้ามแม่น้ำบางปะกง) ตำบลท่าสะอ้าน และตำบลเขาดิน อำเภอบางปะกง จังหวัดฉะเชิงเทรา

 2. เรื่อง ผลการดำเนินงานของการรถไฟฟ้าขนส่งมวลชนแห่งประเทศไทยในปีงบประมาณ 2567 นโยบายของคณะกรรมการ และโครงการและแผนงานของการรถไฟฟ้าขนส่งมวลชนแห่งประเทศไทยในอนาคต

|  |
| --- |
| **แต่งตั้ง** |

3. เรื่อง การมอบหมายให้รองนายกรัฐมนตรีรักษาราชการแทนนายกรัฐมนตรี

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

|  |
| --- |
| **เศรษฐกิจ-สังคม** |

**1. เรื่อง ขอยกเว้นการปฏิบัติตามมติคณะรัฐมนตรีเพื่อใช้ประโยชน์ในพื้นที่ป่าชายเลนสำหรับโครงการก่อสร้างทางหลวงหมายเลข 3702 ตอน บ้านบางควาย - บ้านเขาดิน (สะพานข้ามแม่น้ำบางปะกง) ตำบลท่าสะอ้าน และตำบลเขาดิน อำเภอบางปะกง จังหวัดฉะเชิงเทรา**

คณะรัฐมนตรีมีมติเห็นชอบตามที่กระทรวงคมนาคม (คค.) เสนอยกเว้นการปฏิบัติตามมติคณะรัฐมนตรีเมื่อวันที่ 23 กรกฎาคม 2534 (เรื่อง รายงานการศึกษาสถานภาพปัจจุบันของป่าไม้ชายเลนและปะการังของประเทศ) วันที่ 22 สิงหาคม 2543 (เรื่อง มติคณะกรรมการนโยบายป่าไม้แห่งชาติ เรื่อง การแก้ไขปัญหาการจัดการพื้นที่ป่าชายเลน) และวันที่ 17 ตุลาคม 2543 (เรื่อง มติคณะกรรมการนโยบายป่าไม้แห่งชาติ ครั้งที่ 3/2543 เรื่อง การแก้ไขปัญหาการจัดการพื้นที่ป่าชายเลน) เพื่อใช้ประโยชน์ในพื้นที่ป่าชายเลน ตามมติคณะรัฐมนตรี รวมเนื้อที่ 1 ไร่ 1 งาน 23.71 ตารางวา สำหรับโครงการก่อสร้างทางหลวง หมายเลข 3702 ตอน บ้านบางควาย - บ้านเขาดิน (สะพานข้ามแม่น้ำบางปะกง) ตำบลท่าสะอ้านและตำบลเขาดิน อำเภอบางปะกง จังหวัดฉะเชิงเทรา (โครงการฯ) ตามที่กรมทางหลวงเสนอ ก่อนดำเนินการตามกฎหมายและระเบียบที่กำหนดไว้

 **สาระสำคัญของเรื่อง**

1.กระทรวงคมนาคม (คค.) ได้รับจัดสรรงบประมาณรายจ่ายประจำปีงบประมาณ พ.ศ. 2565 วงเงินทั้งสิ้น 350 ล้านบาท เพื่อดำเนินโครงการก่อสร้างทางหลวง หมายเลข 3702 ตอน บ้านบางควาย - บ้านเขาดิน (สะพานข้ามแม่น้ำบางปะกง) ตำบลท่าสะอ้านและตำบลเขาดิน อำเภอบางปะกง จังหวัดฉะเชิงเทรา (โครงการฯ) เป็นการก่อสร้าง สะพานคอนกรีตเสริมเหล็กข้ามแม่น้ำบางปะกง บนทางหลวงหมายเลข 3702 ตอน บ้านบางควาย - บ้านเขาดิน อำเภอบางปะกง จังหวัดฉะเชิงเทรา เพื่อพัฒนาถนนบริเวณสะพานข้ามแม่น้ำบางปะกงให้เชื่อมต่อกับทางหลวงหมายเลข 314 ซึ่งจะทำให้รองรับปริมาณจราจรจากการขยายตัวของชุมชน และลดโอกาสการเกิดอุบัติเหตุบนทางหลวง หมายเลข 3701 และ3702 ได้ ต่อมาพบว่าโครงการฯ มีพื้นที่อยู่ในป่าชายเลน บริเวณใต้สะพาน โครงการฝั่งตำบลเขาดินเป็นจำนวน 1 ไร่ 1 งาน 23.71 ตารางวา จึงต้องเสนอคณะรัฐมนตรีเพื่อผ่อนผันการใช้ประโยชน์พื้นที่ป่าชายเลนมาในครั้งนี้ **โดยกระทรวงทรัพยากรธรรมชาติและสิ่งแวดล้อม** (ทส.) **พิจารณาแล้วไม่ขัดข้อง** โดยขอให้ คค. (กรมทางหลวง) ปฏิบัติตามมาตรการป้องกันและแก้ไขผลกระทบสิ่งแวดล้อม และมาตรการติดตามตรวจสอบผลกระทบ สิ่งแวดล้อมตามที่กำหนดในรายงาน EIA อย่างเคร่งครัด รวมทั้งระเบียบกรมทรัพยากรทางทะเลและชายฝั่งว่าด้วยการปลูกและบำรุงป่าชายเลนทดแทนเพื่อการอนุรักษ์หรือรักษาสภาพแวดล้อม กรณีการดำเนินการโครงการใด ๆ ของหน่วยงานของรัฐที่มีความจำเป็น ต้องเข้าใช้ประโยชน์ในพื้นที่ป่าชายเลน พ.ศ. 2566 อย่างเคร่งครัดด้วย

 2. **กระทรวงมหาดไทย สำนักงบประมาณ และสำนักงานสภาพัฒนาการเศรษฐกิจและสังคมแห่งชาติพิจารณาแล้วเห็นชอบ** โดยมีความเห็นเพิ่มเติม เช่น (1) ค่าใช้จ่าย ที่จะเกิดขึ้นให้จัดทำแผนการใช้จ่ายงบประมาณก่อนเสนอขอรับการจัดสรรงบประมาณรายจ่ายประจำปี (2) ควรให้ ทส. เปิดเผยผลการบำรุงป่าชายเลนสู่สาธารณชนด้วย เป็นต้น

**2. เรื่อง ผลการดำเนินงานของการรถไฟฟ้าขนส่งมวลชนแห่งประเทศไทยในปีงบประมาณ 2567 นโยบายของคณะกรรมการ และโครงการและแผนงานของการรถไฟฟ้าขนส่งมวลชนแห่งประเทศไทยในอนาคต**

 คณะรัฐมนตรีรับทราบรายงานผลการดำเนินงานของการรถไฟฟ้าขนส่งมวลชนแห่งประเทศไทย (รฟม.) ในปีงบประมาณ 2567 นโยบายของคณะกรรมการการรถไฟฟ้าขนส่งมวลชนแห่งประเทศไทย (คณะกรรมการ รฟม.) และโครงการและแผนงานของ รฟม. ในอนาคต ตามมาตรา 73 แห่งพระราชบัญญัติการรถไฟฟ้าขนส่งมวลชนแห่งประเทศไทย พ.ศ. 2543 ตามที่กระทรวงคมนาคม (คค.) เสนอ

 **สาระสำคัญของเรื่อง**

 รฟม. ได้รายงานผลการดำเนินงานในปีงบประมาณ 2567 นโยบายของคณะกรรมการ รฟม. โครงการและแผนงานในอนาคต ซึ่งคณะกรรมการ รฟม. ได้เห็นชอบแล้วเมื่อวันที่ 29 ตุลาคม 2567 มีสาระสำคัญสรุปได้ ดังนี้

 1. **ผลการดำเนินงานในปีงบประมาณ 2567 (ณ วันที่ 30 กันยายน 2567)** โดยมีตัวอย่างการดำเนินการ เช่น

 1.1 **ด้านพัฒนาบริการและอำนวยความสะดวกแก่ประชาชนทุกกลุ่มเพื่อยกระดับคุณภาพชีวิตในการเดินทาง** เช่น

 (1) **อัตราการเติบโตของผู้โดยสารในแต่ละเส้นทางที่เพิ่มขึ้น** มีรายละเอียดสรุปได้ ดังนี้

|  |  |  |  |
| --- | --- | --- | --- |
| **เส้นทางรถไฟฟ้า** | **จำนวนผู้โดยสาร เฉลี่ยสะสม****(คน – เที่ยว/วัน)** | **เพิ่มขึ้น/(ลดลง)****(ร้อยละ)** | **เป้าหมาย****(ร้อยละ)** |
| **ปีงบประมาณ 2566** | **ปีงบประมาณ 2567** |
| (1) สายเฉลิมรัชมงคล (สายสีน้ำเงิน) | 375,685 | 422,270 | 12.40 | 2.50 |
| (2) สายฉลองรัชธรรม(สายสีม่วง) | 56,405 | 66,165 | 17.30 | 2.50 |
| (3) สายนัคราพิพัฒน์(สายสีเหลือง) | - | 38,406 | - | - |
| (4) สายสีชมพู | - | 53,244 | - | - |

 (2) **การพัฒนาพื้นที่เชิงพาณิชย์** ดังนี้

 - **สายเฉลิมรัชมงคล** ในพื้นที่ศักยภาพดีมาก มีการพัฒนาแล้ว 4,882.95 ตารางเมตร จากพื้นที่ 7,089.70 ตารางเมตร คิดเป็นร้อยละ 68.87 (เป้าหมายร้อยละ 50.11) และในพื้นที่ศักยภาพดี มีการพัฒนาแล้ว 2,239.50 ตารางเมตร จากพื้นที่ 2,988.08 ตารางเมตร คิดเป็นร้อยละ 74.95 (เป้าหมายร้อยละ 68.24)

 - **สายฉลองรัชธรรม** ในพื้นที่ศักยภาพดีมากมีการพัฒนาแล้ว 521.58 ตารางเมตร จากพื้นที่ 3,442 ตารางเมตร คิดเป็นร้อยละ 15.15 (เป้าหมายร้อยละ 8.24) และในพื้นที่ศักยภาพดี มีการพัฒนาแล้ว 584.13 ตารางเมตร จากพื้นที่ 1,692 ตารางเมตร คิดเป็นร้อยละ 35.11 (เป้าหมายร้อยละ 13.40)

 1.2 **ด้านสร้างสรรค์ระบบโครงข่ายรถไฟฟ้าขนส่งมวลชน** **ที่มีผลิตภาพสูง และล้ำสมัย** มีรายละเอียดสรุปได้ ดังนี้

|  |  |
| --- | --- |
| **โครงการ** | **รายละเอียด** |
| **โครงการที่อยู่ระหว่างการก่อสร้าง จำนวน 4 โครงการ เช่น** |
| (1) โครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี (สุวินทวงศ์) | มีความก้าวหน้าร้อยละ 85.03 เร็วกว่าแผนร้อยละ 0.37 โดย**คาดว่าจะเปิดให้บริการในเดือนพฤษภาคม 2571** |
| (2) โครงการรถไฟฟ้าสายสีม่วง ช่วงเตาปูน - ราษฎร์บูรณะ (วงแหวนกาญจนาภิเษก) | มีความก้าวหน้ารวมร้อยละ 54.12 เร็วกว่าแผนร้อยละ4.13 โดย**คาดว่าจะเปิดให้บริการในเดือนธันวาคม 2571** |
| (3) โครงการรถไฟฟ้าสายสีส้ม ช่วงบางขุนนนท์ ศูนย์วัฒนธรรมแห่งประเทศไทย | มีความก้าวหน้ารวมร้อยละ 38.63 ล่าช้ากว่าแผนร้อยละ 1.74 โดย**คาดว่าจะเปิดให้บริการในเดือนพฤศจิกายน 2573** |
| **โครงการที่อยู่ระหว่างการศึกษาและวิเคราะห์โครงการ จำนวน 5 โครงการ ดังนี้** |
| (1) โครงการรถไฟฟ้าจังหวัดภูเก็ต | มีความก้าวหน้าร้อยละ 24 โดย**คาดว่าจะเปิดให้บริการ****ในเดือนธันวาคม 2574** |
| (2) โครงการรถไฟฟ้าจังหวัดเชียงใหม่ | มีความก้าวหน้าตามแผนร้อยละ 13.43 โดย**คาดว่าจะเปิด****ให้บริการในเดือนกรกฎาคม 2574** |
| (3) โครงการรถไฟฟ้าจังหวัดนครราชสีมา | มีความก้าวหน้าตามแผนร้อยละ 13.43 โดย**คาดว่าจะเปิด****ให้บริการในเดือนกรกฎาคม 2574** |
| (4) โครงการรถไฟฟ้าจังหวัดพิษณุโลก | มีความก้าวหน้าตามแผนร้อยละ 3.53 โดย**คาดว่าจะเปิด****ให้บริการในเดือนกรกฎาคม 2576** |
| (5) โครงการรถไฟฟ้าสายสีน้ำตาล ช่วงแคราย -ลำสาลี (บึงกุ่ม) | มีความก้าวหน้าตามแผนร้อยละ 13.46 ปัจจุบัน รฟม.อยู่ระหว่างทบทวนและปรับปรุงผลการศึกษาโดยพิจารณาเรื่อง นโยบายค่าโดยสาร 20 บาทตลอดสาย สำหรับการดำเนินการโครงการและการคาดการณ์ปริมาณผู้โดยสารให้สอดคล้องกับสถานการณ์ โดยคาดว่าจะ**เปิดให้บริการ****ในเดือนธันวาคม 2572** |

 1.3 **ด้านสร้างนวัตกรรมระบบรถไฟฟ้าขนส่งมวลชน** **ที่สร้างมูลค่าเพิ่มและใช้งานได้จริง** โดย รฟม. มีจำนวนนวัตกรรมที่ได้รับการพัฒนาและนำมาใช้ประโยชน์ ซึ่งดำเนินงานแล้วเสร็จ 2 ผลงาน (เป้าหมาย 1 ผลงาน) ได้แก่ (1) Smart Transit Application (STA APP) และ (2) MRTA NTERNAL OMMU SUPER APP (M Plus)

 2. **นโยบายของคณะกรรมการ รฟม.** เช่น

 2.1 ให้บริการรถไฟฟ้าขนส่งมวลชนด้วยความสะดวก รวดเร็ว ปลอดภัย ตรงเวลา ราคาสมเหตุสมผล โดยศึกษาแนวทางการปรับลดอัตราค่าโดยสารรถไฟฟ้า และนำเทคโนโลยีมาพัฒนาปรับปรุงการให้บริการ รวมถึงนำระบบตั๋วร่วมมาใช้พัฒนาบัตรโดยสาร โดยคำนึงถึงความพึงพอใจของผู้ใช้บริการทุกกลุ่ม

 2.2 ให้เร่งรัดดำเนินโครงการรถไฟฟ้าขนส่งมวลชนสายต่าง ๆ ตามที่ได้รับมอบหมายให้แล้วเสร็จ เปิดบริการได้ตามแผนงาน และในการศึกษาระบบรถไฟฟ้าส่วนต่อขยายและในเมืองหลักอื่นให้คำนึงถึงความคุ้มค่าในการลงทุน ภาระงบประมาณผลกระทบต่อสิ่งแวดล้อม และความพึงพอใจของประชาชนในพื้นที่ดำเนินโครงการเป็นหลักด้วย

 2.3 ศึกษาและพัฒนาระบบเชื่อมต่อ (Feeders) เพื่อเพิ่มศักยภาพและอำนวยความสะดวกในการเชื่อมการเดินทางจากระบบรถไฟฟ้าไปยังจุดหมายต่าง ๆ โดยอาจผนวกการดำเนินการเข้าในแผนลงทุนของ รฟม.

 2.4 ให้มุ่งเน้นการพัฒนาปรับปรุงองค์กรอย่างต่อเนื่อง เพื่อนำไปสู่การเป็นองค์กรประสิทธิภาพสูง ทั้งในด้านการบริหารจัดการ การบริหารการเปลี่ยนแปลง การพัฒนานวัตกรรมบนพื้นฐานเทคโนโลยีดิจิทัล และการบริหารจัดการทางการเงินอย่างมีประสิทธิภาพและสมดุล รวมทั้งมุ่งเน้นการพัฒนาทรัพยากรบุคคลให้เป็นผู้มีความรู้ความเชี่ยวชาญ และมีความพร้อมในการดำเนินงานเชิงรุก

 2.5 ให้บริหารสินทรัพย์ ดำเนินธุรกิจต่อเนื่องให้บริการเสริมต่าง ๆ ศึกษาโอกาสและริเริ่มพัฒนาธุรกิจใหม่ เพื่อเพิ่มรายได้และลดภาระการสนับสนุนจากภาครัฐ รวมทั้งแก้ไขข้อปัญหาการใช้พื้นที่เชิงพาณิชย์

 3. **โครงการและแผนงานของ รฟม. ในอนาคต** โดยคณะกรรมการ รฟม. ในคราวประชุมเมื่อวันที่ 17 มิถุนายน 2567 ได้มีมติเห็นชอบ ผลการทบทวน/ปรับปรุงแผนวิสาหกิจ ปีงบประมาณ 2566 -2570 ฉบับปรับปรุง ปีงบประมาณ 2568 และแผนปฏิบัติการ ประจำปีงบประมาณ 2568 โดยในช่วงปีงบประมาณ 2568 - 2570 รฟม. มีโครงการแผนงานที่สำคัญของ รฟม. เช่น

 3.1 **ด้านพัฒนาบริการและอำนวยความสะดวก** แก่ประชาชนทุกกลุ่ม มีแผนที่จะพัฒนาเชื่อมโยงระบบการเดินทางและพัฒนาการบริการด้านต่าง ๆ เพื่อตอบสนองความต้องการและความพึงพอใจของผู้ใช้บริการ ช่วยเพิ่มจำนวนผู้ใช้บริการรถไฟฟ้า โดยมีโครงการสำคัญ เช่น โครงการศึกษา พัฒนา ปรับปรุง เพิ่มเติม สิ่งอำนวยความสะดวกเพื่อเชื่อมต่อการเดินทาง โครงการเพิ่มรายได้จากธุรกิจต่อเนื่องและโครงการเพิ่มจำนวนผู้ใช้บริการรถไฟฟ้ามหานคร

 3.2 **ด้านสร้างสรรค์ระบบโครงข่ายรถไฟฟ้าขนส่งมวลชนที่มีผลิตภาพสูง** **และล้ำสมัย** มีเป้าหมายว่าการดำเนินงานโครงการรถไฟฟ้าจะต้องมีความสำเร็จตามแผน โดยมีโครงการสำคัญ เช่น โครงการรถไฟฟ้าสายสีม่วง ช่วงเตาปูน - ราษฎร์บูรณะ (วงแหวนกาญจนาภิเษก) และโครงการรถไฟฟ้าสายสีส้ม ช่วงบางขุนนนท์ – ศูนย์วัฒนธรรมแห่งประเทศไทย

3.3 **ด้านสร้างนวัตกรรมระบบรถไฟฟ้าขนส่งมวลชนที่สร้างมูลค่าเพิ่มและใช้งานได้จริง** มีแผนที่จะพัฒนานวัตกรรมที่เกี่ยวกับระบบรถไฟฟ้าขนส่งมวลชนเพื่อต่อยอดประสบการณ์และองค์ความรู้ให้เกิดมูลค่าเพิ่ม และสร้างประสบการณ์ที่ดีแก่ผู้ใช้บริการ โดยมีเป้าหมายในปีงบประมาณ 2568 จะพัฒนานวัตกรรมและนำมาใช้ประโยชน์เพิ่มขึ้นจำนวน 2 ผลงาน โดยมีโครงการสำคัญ เช่น โครงการความร่วมมือกับหน่วยงานภายนอกในการวิจัยเพื่อพัฒนาองค์ความรู้และนวัตกรรมด้านรถไฟฟ้าขนส่งมวลชนและโครงการคนเก่งสู่การเป็นนวัตกร (Talent to Innovator) เป็นต้น

|  |
| --- |
| **แต่งตั้ง** |

**3. เรื่อง การมอบหมายให้รองนายกรัฐมนตรีรักษาราชการแทนนายกรัฐมนตรี**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอ เรื่อง การมอบหมายให้รองนายกรัฐมนตรีรักษาราชการแทนนายกรัฐมนตรี ในกรณีที่นายกรัฐมนตรีไม่อาจปฏิบัติราชการได้ ดังนี้

 1. มอบหมายให้ รองนายกรัฐมนตรีเป็นผู้รักษาราชการแทนนายกรัฐมนตรี ดังนี้

 (1) นายภูมิธรรม เวชยชัย

 (2) นายสุริยะ จึงรุ่งเรืองกิจ

 (3) นายพีระพันธุ์ สาลีรัฐวิภาค

 (4) นายพิชัย ชุณหวชิร

 (5) นายประเสริฐ จันทรรวงทอง

 2. ในการรักษาราชการแทนนายกรัฐมนตรี ผู้รักษาราชการแทนตามข้อ 1 (1) มีอำนาจหน้าที่เช่นเดียวกับนายกรัฐมนตรี และมีอำนาจหน้าที่ในการเป็นประธานกรรมการในคณะกรรมการ หรือองค์กรใด

 3. ในกรณีที่ผู้รักษาราชการแทนตามข้อ 1 (2) – (5) จะสั่งการใดอันเกี่ยวกับการบริหารงานบุคคลและการอนุมัติเงินงบประมาณอันอยู่ในอำนาจของนายกรัฐมนตรี ต้องได้รับความเห็นชอบจากคณะรัฐมนตรีก่อน

 **สาระสำคัญของเรื่อง**

 1. พระบาทสมเด็จพระเจ้าอยู่หัวทรงมีพระบรมราชโองการโปรดเกล้าฯ แต่งตั้ง นางสาวแพทองธาร

ชินวัตร เป็นนายกรัฐมนตรี ตามประกาศลงวันที่ 16 สิงหาคม 2567 และพระบรมราชโองการโปรดเกล้าฯ แต่งตั้งรัฐมนตรี ตามประกาศลงวันที่ 3 กันยายน 2567

 2. สำนักนายกรัฐมนตรีได้มีคำสั่งสำนักนายกรัฐมนตรี ที่ 320/2567 เรื่อง มอบหมายให้รองนายกรัฐมนตรีรักษาราชการแทนนายกรัฐมนตรี และมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี ในกรณีที่รองนายกรัฐมนตรีและรัฐมนตรีประจำสำนักนายกรัฐมนตรีไม่อยู่หรือไม่อาจปฏิบัติราชการได้หรือไม่มีผู้ดำรงตำแหน่ง ลงวันที่ 17 กันยายน 2567

 3. พระบาทสมเด็จพระเจ้าอยู่หัวมีพระบรมราชโองการโปรดเกล้าฯ ให้รัฐมนตรีพ้นจากความเป็นรัฐมนตรีและแต่งตั้งรัฐมนตรี ตามประกาศลงวันที่ 1 กรกฎาคม 2568

 **ข้อกฎหมาย**

 1. พระราชบัญญัติระเบียบบริหารราชการแผ่นดิน พ.ศ. 2534

 มาตรา 41 บัญญัติในกรณีที่นายกรัฐมนตรีไม่อาจปฏิบัติราชการได้ ให้รองนายกรัฐมนตรี เป็นผู้รักษาราชการแทน ถ้ามีรองนายกรัฐมนตรีหลายคนให้คณะรัฐมนตรีมอบหมายให้รองนายกรัฐมนตรีคนใดคนหนึ่งเป็นผู้รักษาราชการแทน ถ้าไม่มีผู้ดำรงตำแหน่ง รองนายกรัฐมนตรี หรือมีแต่ไม่อาจปฏิบัติราชการได้ให้คณะรัฐมนตรีมอบหมายให้รัฐมนตรีคนใดคนหนึ่งเป็นผู้รักษาราชการแทน

 มาตรา 48 บัญญัติให้ผู้รักษาราชการแทนตามความในพระราชบัญญัตินี้มีอำนาจหน้าที่เช่นเดียวกับผู้ซึ่งตนแทน และวรรคสามบัญญัติให้ในกรณีที่มีกฎหมายอื่นแต่งตั้งให้ผู้ดำรงตำแหน่งใดเป็นกรรมการหรือให้มีอำนาจหน้าที่อย่างใด ให้ผู้รักษาราชการแทนหรือผู้ปฏิบัติราชการแทนมีอำนาจหน้าที่เป็นกรรมการหรือมีอำนาจหน้าที่เช่นเดียวกับผู้ดำรงตำแหน่งนั้นในการรักษาราชการแทนหรือปฏิบัติราชการแทนด้วยแล้วแต่กรณี

 2. พระราชกฤษฎีกาว่าด้วยการเสนอเรื่องและการประชุมคณะรัฐมนตรี พ.ศ. 2548

 มาตรา 4 (1) บัญญัติให้เรื่องที่กฎหมายกำหนดให้เป็นอำนาจหน้าที่ของคณะรัฐมนตรี หรือต้องให้เสนอคณะรัฐมนตรี ให้เสนอเรื่องดังกล่าวต่อคณะรัฐมนตรีได้

 มาตรา 7 บัญญัติให้เรื่องที่ต้องเสนอคณะรัฐมนตรีตามมาตรา 4 (1) ถ้าคณะรัฐมนตรีเห็นว่าเป็นเรื่องที่เป็นปกติหรือมีแนวทางปฏิบัติที่ชัดเจนแล้ว คณะรัฐมนตรีจะมีมติมอบหมายเป็นการทั่วไปให้นายกรัฐมนตรีหรือรองนายกรัฐมนตรีเป็นผู้อนุมัติ ให้ความเห็นชอบ หรือมีคำสั่งแทนคณะรัฐมนตรีก็ได้ ในกรณีเช่นนั้นให้ถือว่าการอนุมัติ ความเห็นชอบ หรือคำสั่งของนายกรัฐมนตรีหรือรองนายกรัฐมนตรีเป็นมติของคณะรัฐมนตรี

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***